**Melcul căluţ**

*Carmen*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O fetiţă drăgălaşă

A ieşit astăzi din casă

Şi chiar dacă a plouat

Iese la aer curat!

Şi mergând printre băltoace

Iute-n spate se întoarce

Fiindcă vede-n iarba udă

Un melc mic, ce îl confundă

C-un căluţ cu o trăsură

Şi-i atinge „ casa” dură.

Cu un deget mititel

Se apropie de el,

De corniţele ieşite,

Dar vai... iute-s dispărute

Într-un corp cam lipicios

Şi căluţul, cade jos!

Caută fetiţa-n grabă

Printre firele de iarbă

Şi strigă în gura mare:

„ Trăsura, căluţ nu are!”

Iar mămica îi explică:

„ E un melc... şi-i este frică!”